لحماية الصبليونية على لمغريب (ب الصبليونية: Protectorado español de Marruecos)، اللي تسما تا لإستعمار الصبليوني على لمغريب، كان هو النظام اللي طبقاتو صبانيا على لبلايص د لمغريب اللي حتلاّتهم من 1912 ل 1975. بدات لحماية الصبليونية على لمغريب من بعد ما اتّافقات صبانيا مع فرانسا على كيفاش أيتقاسمو لأراضي د لمغريب ف لمعاهدة اللي كانت بيناتهم ف 27 نونبر 1912. من مورا هاد لمعاهدة، حكمات صبانيا لمنطقة ديال الشمال (جبالة و الريف)، و سيدي إيفني و طرفاية و الصحرا. لعاصمة ديال هاد لمناطق كاملة كانت هي لمدينة ديال تطوان، و فيها فين كان كيسكن لخليفة السلطاني. لإستقلال ديال لمناطق د لمغريب اللي حتلاتها صبانيا ماكانش ف وقت واحد، كل وحدا و قتاش ستاقلات. ستاقل الشمال نهار 7 أبريل 1956، فنفس لعام اللي ستاقل فيه لوسط اللي كان تابع للحماية لفرانساوية. مورا حرب بداها جيش التحرير ديال لجنوب، تلاقاو لووزارا د لخارجية د لمغريب و صبانيا و سيناو لإتفاقية ديال سينطرا ف 1 أبريل 1958، اللي رجعات بيها طرفاية و لمنطقة ديالها للمغريب. رجعات سيدي إيفني للمغريب نهار 5 يناير 1969 مورا ما حكماتها صبانيا 108 د لعوامات. خرجات صبانيا من الصحرا ف نونبر 1975، من مورا لمسيرة لخضرا.